**Sini Tirri toiseksi 2000m Suomen tilastoissa**

Valkeakoskella käydyssä yhdeksän seuran seuraottelussa eli Vattenfall Cupissa Toijalan Vauhdin urheilijat tekivät tukun hyviä tuloksia, vaikka joukkueena ei Vauhti pärjännytkään. Parhaasta vauhtilaisten tuloksesta vastasi T15-sarjassa juokseva **Sini Tirri**. Hän paransi soolojuoksulla ennätystään aikaan 6.45,63, joka on pari sekuntia vähemmän kuin Sinin viime vuoden SM-mitalijuoksussa juoksema aika ja samalla T15-sarjan toiseksi paras kauden tulos Suomessa. Hyvän juoksun juoksi myös 14 vuotias **Topias Listo** samalla 2000 metrin matkalla. Topias keskittyi lähinnä juoksemaan sijoituksesta ja taktiikka onnistuikin hyvin. Loppukirissä hän ohitti loppusuoralla Viialan Valtin **Antti-Jussi Oksan** ja sijoittui toiseksi. Topiaksen aika oli 6.56,26 ja Antti-Jussin 7.01,45. Juoksun ylivoimainen voittaja oli Ikaalisten Urheilijoiden **Oskari Kangasniemi** ajalla 6.11,71. Tulos on P14-sarjan kauden kärkitulos Suomessa. T11-sarjan kiekonheitossa Vauhdin **Anni Viljanen** hätyytteli 20 metrin rajaa tuloksella 19,68. Sijoitus oli toinen ja tulos oikeuttaa 10-vuotiaiden Suomen tilastoissa yhdeksänneksi. Seuraottelun tulokset osoitteessa <http://www.tilastopaja.org/fi/db/tulokset.php?CID=30248>.

Kari Uolamo